Predkladacia  správa

Predloženým poslaneckým návrhom zákona sa navrhuje riešenie dvoch okruhov  problémov vysielateľov televíznej programovej služby

-	vysielanie záznamu z podujatia pre potreby spravodajstva, na ktorého vysielanie má výhradné právo iný vysielateľ (tzv. právo na krátke spravodajstvo),
-	predlžovanie doby platnosti licencií na analógové terestriálne vysielanie.

V súvislosti s príchodom nových, spravodajsky orientovaných, vysielateľov dochádza ku kolízií záujmov držiteľov exkluzívnych vysielacích práv na vysielanie športových, kultúrnych či iných podujatí a záujmu ostatných vysielateľov odvysielaním záznamu informovať o týchto podujatiach. V súčasnosti je vysielateľ oprávnený pre potreby spravodajstva vyrobiť a odvysielať záznam z podujatia, na ktorého vysielanie má výhradné právo iný vysielateľ. Dĺžka tohto záznamu nesmie presiahnuť tri minúty. Ten istý, už jedenkrát odvysielaný záznam, vysielateľ nesmie použiť opakovane, okrem prípadov, ak by sa jeho obsah priamo vzťahoval na inú dôležitú udalosť, ktorá je predmetom spravodajstva alebo športového magazínu. Opakované odvysielanie toho istého záznamu v  spravodajských blokoch v súčasnosti možné nie je.
Navrhovanou úpravou, s prihliadnutím na právo verejnosti na informácie, bude umožnené vysielateľovi opakovane odvysielať ten istý záznam z podujatia, ku ktorému má iný vysielateľ výhradné vysielacie práva. Nakoľko toto právo predstavuje určitý zásah do exkluzívnych práv vysielateľa, ktorý mohol vynaložiť značné finančné prostriedky na ich nadobudnutie, je nevyhnutné, aby k tomuto zásahu došlo len v rozsahu nevyhnutnom na informovanie verejnosti. Z tohto dôvodu sa navrhuje skrátenie možnej dĺžky záznamu z troch minút na 90 sekúnd.    

Ďalšou oblasťou, ktorá sa navrhuje riešiť, je úprava doby platnosti licencií. Licencia na vysielanie televíznej programovej služby sa v súčasnosti udeľuje na 12 rokov a licenciu možno predĺžiť iba raz. Podľa § 52 ods. 5 zákona č. 308/2000 Z. z. Rada pre vysielanie a retransmisiu platnosť licencie nepredĺži, ak sa zmenil plán využitia frekvenčného spektra na vysielanie, alebo je to nevyhnutné na dodržanie záväzkov z medzinárodných zmlúv, ktorými je Slovenská republika viazaná.
Telekomunikačný úrad SR začal od roku 2004 v súvislosti s obmedzovaním ďalšieho rozvoja analógového televízneho vysielania a s nástupom digitalizácie povoľovať využívanie televíznych analógových frekvencií len na obmedzené obdobie.
Rada pre vysielanie a retransmisiu preto v konaniach o udelenie/zmenu (predĺženie) televíznych licencií na analógové terestriálne vysielanie rozhodla o udelení alebo predĺžení licencie niektorým vysielateľom na kratšie ako horeuvedené obdobie.  Dotknutí vysielatelia boli preto v porovnaní s inými vysielateľmi znevýhodnení.  Táto nerovnosť pred zákonom sa návrhom odstraňuje a umožňuje sa dotknutým televíznym vysielateľom vysielať v rovnakom časovom období ako ostatným.
Predkladanou navrhovanou zmenou nie sú dotknuté zákonné postupy a povinnosti vysielateľov v súvislosti so zavádzaním digitálneho terestriálneho vysielania v Slovenskej republike. 
Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná. Návrh zákona nebude mať dopad na štátny rozpočet, rozpočty obcí a vyšších územných celkov, ani na zamestnanosť, na podnikateľské prostredie a na životné prostredie.

           Vzhľadom na uvedené skutočnosti Ministerstvo kultúry Slovenskej republiky odporúča vysloviť súhlas s predloženým návrhom poslanca Národnej rady Slovenskej republiky Jána Senka na vydanie zákona, ktorým sa mení a dopĺňa zákon  č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov.